钦定古今图书集成/方舆汇编/职方典/第1445卷 > 《白云精舍记》无名氏
## 钦定古今图书集成/方舆汇编/职方典/第1445卷 > 《白云精舍记》无名氏

青秀山在邕郡东十里，山嵂然高，石嶙然，瑰而奇也。
山之腰有甘泉，清冽可食。山之麓则江水汇流，弥漫
浩渺为巨浸。山旧有寺，岁久颓圮，独合抱老松数十
枝挺秀，与此山并青。窃意“青秀山”之所以得名，或此
是山虽未擅美载籍，然其庞亘延袤，形势甲于诸山，
亦邕南一名胜也。幼海董先生以忠谏谪居于邕，时
“常杖履此山，吟咏啸眺，以发舒忠君爱国之情。”邕之
守，既于泉之畔构亭，以为先生憩息所矣。而亭之上，
山势峙耸，俯瞰群山皆环列拜伏其下。先生思亲望
乡之心勃郁于中，无以自寄，乃自筑土一区若台然。
少暇辄登望白云以寓思况，精神向往，恍若遥对尊
严慈于数千里之外焉。噫！先生之怀苦矣。癸亥仲秋，
徐子偕先生游青山，登斯台，因忆吾邑有西阳岭，昔
人别友于其地，赋“青山白云”之咏，至今传诵，镌石不
朽。夫古人思友如此，而况先生忠君爱亲之心，寄兴
是山，又与昔人之题咏者若合符节。乃捐赀命工，筑
室三间，题曰“白云精舍”，盖取狄公“望云”之义，以寓先
生臣子之衷也。舍成，先生登青山，望白云，其忠孝之
心固有以自寄；而后之人登青山、拜斯舍者，其忠孝
之心，不亦观感而有兴哉！维时同游豹谷，陈子在坐，
以精舍之筑，不惟可以寄先生之怀，其有裨吾邕风
教多矣。爰命书为记，而系之以词曰：惟山有松，劲节
凌空；惟山有泉，令名属公。惟山有云，瞻彼昊穹；惟山
有岩，“仰止攸同。”呜呼，先生之风，忠孝之衷。与山并崇，
永世无穷。